# data[].attributes.attachment_link.title
Ayat Asuh, Ayat Tagang, Ayat Pengelalu dan Ayat Peminta

# data[].attributes.body
Munyi vokal ulih diasilka laban nadai utai ngempang tauka nekat pejalai angin ba tempat artikulasyen. Munyi iya mega ditentuka gaya dilah lebuh nyebut leka jaku sereta chara nukangka mulut, urung dilah, tukuh mulut enggau pemesai buka rumbang nyawa. Vokal tu tadi ulih dibagi ngagai tiga bansa iya nya vokal mua, tengah enggau belakang. Nyadi iya ti keterubah sekali iya nya vokal mua. Palan artikulasyen vokal mua iya nya kelekanit kering. Vokal mua tu tadi mega ulih dibagi ngagai tiga. Iya ti keterubah iya nya vokal mua ngerupit baka [i]. Maya ngasilka munyi [i], dia mua dilah diangkat ngagai endur ti pemadu tinggi ba urung mua mulut tang iya enda negu kelekanit kering. Angin ari lempuang pansut nengah rumbang nyawa lalu peti sura nyawa dirapitka awakka angin ti pansut ngetarka peti sura nyawa. Iya ti kedua iya nya vokal mua setengah ngerupit lalu munyi ti diasilka iya nya [e]. Maya ngasilka munyi tu, mua dilah diangkat tang iya bedau negu kelekanit kering sereta baruh mimit ari munyi [i]. Kelekanit lemi enggau akar dilah diangkat ke belakang unga lalu nutup rumbang idung. Angin ari lempuang pansut nengah rumbang nyawa lalu peti sura nyawa dirapitka awakka angin ti pansut ngetarka peti sura nyawa. Iya ti pengujung sekali iya nya vokal mua besai baka [a]. Ba ditu, mua dilah diturunka pengambis baruh. Kelekanit lemi enggau akar dilah diangkat ke belakang unga lalu nutup rumbang idung. Angin ari lempuang pansut nengah rumbang nyawa. Peti sura nyawa dirapitka awakka angin ti pansut ngetarka peti sura nyawa sebaka enggau vokal mua setengah ngerupit. Vokal tengah iya nya munyi [Ə] lalu munyi iya pandak aja. Maya ngasilka munyi tu, tengah dilah diangkat lalu betemu entara kelekanit kering enggau lemi. Kelekanit lemi enggau akar dilah diangkat ke belakang unga lalu nutup rumbang idung. Angin ari lempuang lalu pansut nengah rumbang nyawa. Vokal ti pengujung sekali iya nya vokal belakang. Munyi [u] iya nya munyi vokal belakang tinggi. Maya ngasilka munyi tu, belakang dilah diangkat ngagai endur ti pemadu tinggi ba kelekanit lemi. Kelimpah ari nya, munyi vokal belakang setengah tinggi iya nya [o]. Ba ditu, belakang dilah mega diangkat sebaka enggau munyi [u] tang iya semina baruh mimit.

# data[].attributes.body
Munyi konsonan nyadi ketegal jaku ti tesekat tauka disekat dalam pejalai iya deka pansut ari rumbang nyawa tauka rumbang idung. Munyi konsonan mega enda tentu terang didinga lalu perengka artikulasyen ti bukai nyekat pejalai angin.

# data[].attributes.body
1) Bilabial - /p/, /b/, /m/
Mulut betemu enggau mulut lalu ngasilka munyi plosif
2) Alveolar - /d/, /l/, /r/, /t/
Maya ngasilka munyi /d/ enggau /t/, dilah betemu enggau gusi pun   ngeli lalu munyi iya plosif. Maya ngasilka munyi /l/, munyi iya munyi lateral lalu munyi /r/ iya nya munyi gulung.
3) Velar - /g/, /k/
Chara artikulasyen iya sekat
4) Palatal - /j/
Chara artikulasyen iya afrikat
5) Glotal - /h/
Chara artikulasyen iya frikatif

# data[].attributes.body
Semua ayat tu ngena leka jaku alus tang intonasyen iya enda sama nitihka bansa ayat.
1. Ayat Asuh
Ayat asuh nya ayat ti selalu disebut maya kitai ngasuh orang ngereja pengawa. Maya kitai ngasuh orang, intonasyen kitai nyebut ayat nya kasar sereta renjan. Tang iya mega nitihka situasyen maya ngasuh orang nya.

2. Ayat tagang
Ayat tagang nya bansa ayat perintah ti mai jaku tagang baka, anang enggau enda, sebedau rambai jaku nama, rambai jaku pengawa, rambai jaku adjektif tauka rambai jaku penempat. Intonasyen maya nyebut ayat tagang sebaka enggau ayat asuh ti kasar enggau renjan agi.

3. Ayat pengelalu
Ayat Pengelalu nya bansa ayat perintah ti selalu disebut lebuh kitai ngelaluka penatai orang, baka maya ngasuh temuai tama rumah kitai, mai temuai makai tauka ngirup. Munyi intonasyen pengelalu tu lembut tauka alus aja laban kitai ngelaluka orang enggau penuh basa. Kelimpah ari nya, kitai mega ngena tukuh lundai sura.

4. Ayat peminta
Ayat peminta nya bansa ayat perintah ti selalu disebut kitai maya kitai minta utai ari orang.  Mayuh orang suah deka nanda ayat peminta ngena leka jaku siru baka, tulung, uji, minta enggau arapka. Maya kitai nyebut ayat peminta, kitai minta tulung tauka ngasuh orang nya enggau siru sebaka enggau intonasyen ayat pengelalu.